משירי ארץ אהבתי 
מכורה שלי, ארץ נוי אביונה -; למלכה אין בית, למלך אין כתר.; ושבעה ימים אביב בשנה; וסגריר וגשמים כל היתר.; אך שבעה ימים הורדים פורחים,; ושבעה ימים הטללים זורחים,; ושבעה ימים חלונות פתוחים,; וכל קבצנייך עומדים ברחוב; ונושאים חיוורונם אל האור הטוב,; וכל קבצנייך שמחים.; מכורה שלי, ארץ נוי אביונה,; למלכה אין בית למלך אין כתר.; רק שבעה ימים חגים בשנה; ועמל ורעב כל היתר.; אך שבעה ימים הנרות ברוכים; ושבעה ימים שולחנות ערוכים,; ושבעה ימים הלבבות פתוחים,; וכל קבצנייך עומדים בתפילה,; ובנייך בנותייך חתן כלה,; וכל קבצנייך אחים.; עלובה שלי, אביונה ומרה,; למלך אין בית, למלכה אין כתר -; רק אחת בעולם את שבחך אמרה; וגנותך חרפתך כל היתר.; ועל כן אלך לכל רחוב ופינה,; לכל שוק וחצר וסמטה וגינה,; מחורבן חומתייך כל אבן קטנה -; אלקט ואשמור למזכרת.; ומעיר לעיר, ממדינה למדינה; אנודה עם שיר ותיבת נגינה; לתנות דלותך הזוהרת.; 